ངས་ཤེས་ཚོད་ལྟར་བྱས་ན།ཕྱི་ལོ་༡༩༥༩ལོར་ཐོག་དང་པོར་བོད་གཞུང་གི་སྐུ་ཚབ་གནང་ནས་བོད་དོན་རྒྱལ་སྤྱིའི་ཐོག་ཞུ་འབོད་གནང་མཁན་དང༌།དུས་ཕྱིས་བཙན་བྱོལ་གཞུང་དང་རྒྱ་ནག་གཞུང་བར་གྱི་འབྲེལ་བ་ཐོག་མར་མཐུད་མཁན་ཡང་སྐུ་ངོ་རྒྱ་ལོ་དོན་འགྲུབ་ཁོང་ཡིན།ཕྱི་ལོ་༡༩༧༩ལོར་བཙན་བྱོལ་གཞུང་དང་རྒྱ་ནག་གཞུང་བར་གྱི་འབྲེལ་བ་ཐོག་མར་མཐུད་དེ་རྒྱ་གར་ནས་བོད་དུ་སྐུ་ཚབ་ཚོགས་ཆུང་དང་གཟིགས་སྐོར་ཚོགས་ཆུང་ལན་མང་པོ་ཕེབས་ཐུབ་པ་བྱུང་བ་དང༌།བོད་ཕྱི་ནང་གི་འབྲེལ་བའི་སྒོ་ཕྱེས་ཏེ་བོད་མི་མང་པོ་རྒྱ་གར་དུ་ཡོང་བ་དང༌།རྒྱ་གར་ནས་བོད་དུ་གཉེན་འཕྲད་དུ་ཕེབས་ཐུབ་པ་བྱུང་བ་འདི་ཡོངས་རྫོགས་སྐུ་ངོ་རྒྱ་ལོ་དོན་འགྲུབ་ཀྱི་མཛད་རྗེས་ལས་བྱུང་བ་ཞིག་རེད།ཕྱིས་སུ་རྒྱ་བོད་བར་གྱི་འབྲེལ་མཐུད་དང་སྐུ་ཚབ་འགྲོ་འོང་ལན་གཅིག་མཚམས་ཆད་པའི་སྐབས་ཤིག་ཏུ།ཡང་བསྐྱར་འབྲེལ་བ་བསྐྱར་མཐུད་གནང་མཁན་ཡང་སྐུ་ངོ་རྒྱ་ལོ་དོན་འགྲུབ་ལགས་ཡིན།དངོས་ཡོད་གནས་སྟངས་ཀྱི་བྱས་རྗེས་འདི་དག་མཁྱེན་དགོས་པ་དེ་གལ་ཆེན་པོ་རེད།